131.   ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 150 της 7/18 Φεβρ. 1977 (ΦΕΚ Α’ 48) Περί μεταφοράς των υπό της Διευθύνσεως Τεχνικών Υπηρεσιών του Υπουργείου Εθνικής Παιδείας και Θρησκευμάτων, ασκουμένων αρμοδιοτήτων εις το Υπουργείον Δημοσίων Έργων και ρυθμίσεως συναφών προς την μεταφοράν τούτων ζητημάτων. Έχοντες υπ’ όψιν: 1)τας διατάξεις του άρθρ. 3 του Νόμ. 51/75 «περί αναδιοργανώσεως των Δημοσίων πολιτικών υπηρεσιών» και του άρθρ. 29 παρ. 2 του Νόμ. 400/1976 «περί του Υπουργικού Συμβουλίου και Υπουργείων», και 2)Τας υπ’ αριθ. 679 και 1064/1976 γνωμοδοτήσεις του Συμβουλίου της Επικρατείας, προτάσει των Υπουργών Προεδρίας Κυβερνήσεως, Εθνικής Παιδείας και Θρησκευμάτων και Δημοσίων Έργων, αποφασίζομεν: Άρθρ.1.-1.Αι κατά το άρθρ. 35 του Π.Δ. 147/76 «περί του Οργανισμού της Κεντρικής Υπηρεσίας του Υπουργείου Εθνικής Παιδείας και Θρησκευμάτων» αρμοδιότητες της Διευθύνσεως Τεχνικών Υπηρεσιών της Γενικής Διευθύνσεως Προγραμματισμού, Μηχανοργανώσεως και Εποπτικών Μέσων του ως άνω Υπουργείου, μεταφέρονται εις το Υπουργείον Δημοσίων Έργων. 2.Αι κατά την προηγουμένην παράγραφον μεταφερόμεναι εις το Υπουργείον Δημοσίων Έργων αρμοδιότητες ασκούνται υπό των καθ’ ύλην αρμοδίων υπηρεσιών αυτού, οριζομένων υπό του Υπουργού Δημοσίων Έργων, καταργουμένης της παρά τω Υπουργείω Εθνικής Παιδείας και Θρησκευμάτων Διευθύνσεως Τεχνικών Υπηρεσιών. Άρθρ.2.-1.Μεταφέρονται εκ του Υπουργείου Εθνικής Παιδείας και Θρησκευμάτων εις το Υπουργείον Δημοσίων Έργων τρεις θέσεις του κλάδου Α2 Τεχνικού επί βαθμοίς 3ω – 2ω και μία θέσις του αυτού κλάδου επί βαθμοίς 6ω – 4ω. Μεταφέρονται επίσης τρεις υπάλληλοι του κλάδου Α2 Τεχνικού επί βαθμοίς 3ω – 2ω και εις υπάλληλος του αυτού Κλάδου επί βαθμοίς 6ω – 4ω, άπαντες ορισθησόμενοι υπό του δια τους ανωτέρους υπαλλήλους της Κεντρικής Υπηρεσίας του Υπουργείου Εθνικής Παιδείας και Θρησκευμάτων Υπηρεσιακού Συμβουλίου. 2.Οι μεταφερόμενοι υπάλληλοι εντάσσονται εις αντιστοίχους Κλάδους του Υπουργείου Δημοσίων Έργων δι’ αποφάσεως του Υπουργού Δημοσίων Έργων μετά γνώμην των παρά τω Υπουργείω τούτω Υπηρεσιακών Συμβουλίων δημοσιευομένης δια της Εφημερίδος της Κυβερνήσεως. 3.Η ένταξις των ως άνω μεταφερομένων υπαλλήλων ενεργείται εις τον αυτόν βαθμόν άνευ μεταβολής της μεταξύ αυτών αρχαιότητος, η δε σειρά αρχαιότητος τούτων προς τους υπηρετούντας ήδη εις τους κλάδους εις τους οποίους ενεργείται η ένταξις, καθορίζεται εκ του χρόνου της εν τω βαθμώ υπηρεσίας εκάστου και εν περιπτώσει ίσου χρόνου εν αυτώ βάσει του συνολικού χρόνου πραγματικής υπηρεσίας αυτών, εν τω πλαισίω πάντως και υπό τους περιορισμούς του άρθρ. 3 παρ. 4 του Νόμ. 51/1975. Η ισχύς του παρόντος άρχεται από της δημοσιεύσεως αυτού δια της Εφημερίδος της Κυβερνήσεως. 